Bybelskool » Wat beteken Jesus Christus se menswording vir jou? – Galasiërs 4:3-5
Toe ons nog geestelik minderjarig was, het ons die magte van die wêreld soos slawe gedien. Maar in die volheid van die tyd het God sy Seun gestuur. Hy is uit 'n vrou gebore, onder die wet, sodat Hy hulle wat onder die wet is, kan vrykoop, ja, sodat ons tot kinders aangeneem kan word. (NLV)
1. Paulus kontrasteer hier 'n lewe as 'n slaaf met dié van 'n kind. 'n Slaaf is uitgelewer aan die magte van die wêreld. Dit is sondige leringe en praktyke wat jou van God af weghou. Wat is daar in jou lewe wat jou verbintenis met God belemmer, en jou 'n slaaf van die wêreld maak?
2. Selfs die wet kan jou nie vrymaak om God waarlik te ken as kind nie. Want die wet beboet elke sonde met die dood. Net God se Seun wat as mens gebore is, kan jou vrymaak van jou skuld, sodat jy deur geloof in Hom 'n kind van God kan word. Het jy al die vryheid van kindskap ten volle beleef? Wat beteken dit vir jou?
3. Lees die verse later vandag weer om jou te herinner om in 'n hegte verhouding met jou Vader te leef. Dit is waarom Jesus jou vrygemaak het van jou sonde en skuld. Sodat jy in God se teenwoordigheid kan floreer.
4. Jy kan later vanaand die gedeelte weer lees in die konteks van Galasiërs 4 sowel as my bydrae daaroor: Galasiërs 3:1-4:20 – VRYSPRAAK: dié wat glo, is kinders van Abraham.